b'\n_START_ARTICLE_\nPesukarhu\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nPesukarhun tunnusomainen ulkoinen piirre ovat sen mustat silm\xc3\xa4nymp\xc3\xa4rykset, jotka saavat el\xc3\xa4imen n\xc3\xa4ytt\xc3\xa4m\xc3\xa4\xc3\xa4n kuin sill\xc3\xa4 olisi \xe2\x80\x9drosvonaamio\xe2\x80\x9d. Pesukarhulla on tuuhea harmaa h\xc3\xa4nt\xc3\xa4, jossa on 4\xe2\x80\x9310 mustaa raitaa. Pesukarhun turkki on harmaa, ruskea tai musta, riippuen hieman asuinymp\xc3\xa4rist\xc3\xb6st\xc3\xa4. Turkki on varsin pitk\xc3\xa4karvainen. Etuk\xc3\xa4p\xc3\xa4lien k\xc3\xa4mmenet ovat eritt\xc3\xa4in herk\xc3\xa4t, ja pesukarhu k\xc3\xa4ytt\xc3\xa4\xc3\xa4 k\xc3\xa4siens\xc3\xa4 tuntoherkkyytt\xc3\xa4 etsiess\xc3\xa4\xc3\xa4n ravintoa. K\xc3\xa4p\xc3\xa4lien tuntoherkkyys on hyv\xc3\xa4 l\xc3\xa4mp\xc3\xb6tilasta riippumatta. Etu- ja takak\xc3\xa4p\xc3\xa4liss\xc3\xa4 on viisi varvasta. Aikuinen pesukarhu painaa asuinpaikasta riippuen noin 5,5\xe2\x80\x939,5 kg. Urokset painavat yleens\xc3\xa4 noin 10\xe2\x80\x9330\xc2\xa0% enemm\xc3\xa4n kuin naaraat. Pesukarhun ruumiin pituus vaihtelee noin 60 cm:st\xc3\xa4 95 cm:iin, ja sen s\xc3\xa4k\xc3\xa4korkeus on noin 30 cm. H\xc3\xa4nt\xc3\xa4 on noin 19\xe2\x80\x9340 cm pitk\xc3\xa4. Pesukarhun kuulo ja pime\xc3\xa4n\xc3\xa4k\xc3\xb6 ovat erityisen herk\xc3\xa4t. Pesukarhun haju- ja makuaisti sen sijaan ovat suhteellisen heikot.\n_START_SECTION_\nLiikkuminen\n_START_PARAGRAPH_\nPesukarhun k\xc3\xa4vely n\xc3\xa4ytt\xc3\xa4\xc3\xa4 hieman k\xc3\xb6mpel\xc3\xb6lt\xc3\xa4 ja huojuvalta, mutta silti se voi saavuttaa jopa 25 km/h nopeuden. Pesukarhut ovat taitavia kiipeilij\xc3\xb6it\xc3\xa4, eiv\xc3\xa4tk\xc3\xa4 h\xc3\xa4tk\xc3\xa4hd\xc3\xa4 suuriakaan pudotuksia. T\xc3\xa4m\xc3\xa4n lis\xc3\xa4ksi pesukarhut ovat taitavia uimaan, vaikkakaan eiv\xc3\xa4t t\xc3\xa4t\xc3\xa4 tee kovin mielell\xc3\xa4\xc3\xa4n, sill\xc3\xa4 vett\xc3\xa4 l\xc3\xa4p\xc3\xa4isev\xc3\xa4 turkki tulee uidessa painavaksi. Pesukarhut liikkuvat vain juuri niin paljon, kuin niiden tarvitsee liikkua saadakseen tarvitsemansa ravinto. Yhden y\xc3\xb6n aikana pesukarhu voi kulkea niinkin v\xc3\xa4h\xc3\xa4n kuin vain 0,75\xe2\x80\x932,5 km. Kes\xc3\xa4ll\xc3\xa4 emot liikkuvat enemm\xc3\xa4n aktiivisten poikastensa per\xc3\xa4ss\xc3\xa4.\n_START_SECTION_\nElintavat\n_START_PARAGRAPH_\nPesukarhut asuvat erityisesti puiden onkaloissa, mutta my\xc3\xb6s maakuopissa, luolissa, hyl\xc3\xa4tyiss\xc3\xa4 taloissa, ladoissa, autotalleissa ja ihmisten asumuksissa. Eritt\xc3\xa4in \xc3\xa4lykk\xc3\xa4in\xc3\xa4 ja sopeutuvaisina el\xc3\xa4imin\xc3\xa4 niit\xc3\xa4 tavataan monenlaisissa ymp\xc3\xa4rist\xc3\xb6iss\xc3\xa4 erityisesti ihmisten l\xc3\xa4hist\xc3\xb6ll\xc3\xa4, my\xc3\xb6s kaupunkien keskustoissa. Ainoa merkitt\xc3\xa4v\xc3\xa4 vaatimus asuinymp\xc3\xa4rist\xc3\xb6lle on veden l\xc3\xa4heisyys. Pesukarhu viihtyy erityisesti kosteilla mets\xc3\xa4alueilla, mutta niit\xc3\xa4 tavataan runsaasti my\xc3\xb6s kaupungeissa. _NEWLINE_El\xc3\xa4in liikkuu p\xc3\xa4\xc3\xa4osin \xc3\xb6isin. P\xc3\xa4ivisin se nukkuu pes\xc3\xa4ss\xc3\xa4\xc3\xa4n piilossa vihollisilta. Talvella pesukarhut eiv\xc3\xa4t vaivu horrokseen, mutta erityisen kylmin\xc3\xa4 talvina ne voivat nukkua pitki\xc3\xa4 aikoja vet\xc3\xa4ytyen pes\xc3\xa4\xc3\xa4ns\xc3\xa4. T\xc3\xa4n\xc3\xa4 aikana elintoiminnot ovat normaalit ja pesukarhu voikin menett\xc3\xa4\xc3\xa4 jopa 50\xc2\xa0% painostaan.\n_START_SECTION_\nElinik\xc3\xa4\n_START_PARAGRAPH_\nPesukarhu voi saavuttaa luonnossa 12 vuoden i\xc3\xa4n. T\xc3\xa4m\xc3\xa4 ei kuitenkaan ole yleist\xc3\xa4, sill\xc3\xa4 monet vaarat uhkaavat pesukarhuja jo niiden ensihetkist\xc3\xa4 l\xc3\xa4htien. Niinp\xc3\xa4 useimmat pesukarhut kuolevat jo alle kahden vuoden i\xc3\xa4ss\xc3\xa4 joko aliravitsemukseen tai yleisimp\xc3\xa4\xc3\xa4n kuolinsyyhyn eli ihmisen toimintaan. Pesukarhuja mets\xc3\xa4stet\xc3\xa4\xc3\xa4n ansoin ja ampuen, ja niit\xc3\xa4 j\xc3\xa4\xc3\xa4 runsaasti liikenteess\xc3\xa4 autojen alle. Jos pesukarhu selvi\xc3\xa4\xc3\xa4 hengiss\xc3\xa4 parista ensimm\xc3\xa4isest\xc3\xa4, kriittisest\xc3\xa4 elinvuodestaan, se el\xc3\xa4\xc3\xa4 keskim\xc3\xa4\xc3\xa4rin 4\xe2\x80\x935 vuotta. Vankeudessa pesukarhu on el\xc3\xa4nyt 21-vuotiaaksi.\n_START_SECTION_\nRavinto\n_START_PARAGRAPH_\nY\xc3\xb6ll\xc3\xa4 liikkuessaan pesukarhut sy\xc3\xb6v\xc3\xa4t miltei kaikkea mahdollista, mit\xc3\xa4 l\xc3\xb6yt\xc3\xa4v\xc3\xa4t. Niiden ruokavalioon kuuluvat esimerkiksi marjat, hy\xc3\xb6nteiset, kuten lihavat hein\xc3\xa4sirkat ja kovakuoriaiset, sek\xc3\xa4 muut pienet el\xc3\xa4imet. Uusimmat tutkimukset ovat osoittaneet, ett\xc3\xa4 pesukarhut sy\xc3\xb6v\xc3\xa4t linnunmunia ja -poikasia vain poikkeustapauksissa. Vesist\xc3\xa4 pesukarhu pyydyst\xc3\xa4\xc3\xa4 kaloja, rapuja ja ostereita, jotka se osaa avata taitavasti. Maissipelloilla pesukarhut sy\xc3\xb6v\xc3\xa4t nuoria, pehmeit\xc3\xa4 maissint\xc3\xa4hki\xc3\xa4. Puutarhoista maistuvat kaikki hedelm\xc3\xa4t, ja pesukarhut osaavat valita hedelmist\xc3\xa4 vain parhaat ja kypsimm\xc3\xa4t. Ihmisten l\xc3\xa4hipiiriss\xc3\xa4 ne tonkivat roskiksia ja kaatopaikoilta l\xc3\xb6ytyvi\xc3\xa4 ruoanj\xc3\xa4tteit\xc3\xa4. N\xc3\xa4iss\xc3\xa4 puuhissaan ne usein h\xc3\xa4iritsev\xc3\xa4t ihmisi\xc3\xa4 kumotessaan \xc3\xb6isin kovalla kolinalla j\xc3\xa4teastioita ja tunkeutuessaan rakennuksiin p\xc3\xb6yhim\xc3\xa4\xc3\xa4n jokaisen nurkan ja komeron, johon vain suinkin p\xc3\xa4\xc3\xa4sev\xc3\xa4t. N\xc3\xa4iss\xc3\xa4 askareissa niille on kovasti hy\xc3\xb6ty\xc3\xa4 tarttumakykyisist\xc3\xa4 etuk\xc3\xa4p\xc3\xa4list\xc3\xa4\xc3\xa4n.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPesukarhujen paritteluaika on tammikuun lopulta helmikuun alkuun. Uros parittelee kahden tai kolmen naaraan kanssa. Pesukarhu synnytt\xc3\xa4\xc3\xa4 yleens\xc3\xa4 onttoon puuhun. Pentuja syntyy  huhtikuussa 3\xe2\x80\x937 kappaletta 63\xe2\x80\x9365 vuorokauden kantoajan j\xc3\xa4lkeen. Syntyess\xc3\xa4\xc3\xa4n pennut painavat n. 70 g ja ovat 15 cm:n pituisia. Niit\xc3\xa4 peitt\xc3\xa4\xc3\xa4 vain haaleat haivenet, mutta niill\xc3\xa4 on jo tumma naamio. Korvat avautuvat noin 13 vuorokauden kuluttua, mutta silm\xc3\xa4t vasta noin 20 vuorokauden p\xc3\xa4\xc3\xa4st\xc3\xa4. Ensimm\xc3\xa4isill\xc3\xa4 sy\xc3\xb6tt\xc3\xb6kerroilla emo makaa pitk\xc3\xa4ll\xc3\xa4\xc3\xa4n, mutta my\xc3\xb6hemmin se istuu imetyksen aikana. Pesukarhun maidossa on eritt\xc3\xa4in alhainen rasva- ja proteiinipitoisuus. Noin 60 vuorokauden kuluttua pennut alkavat sy\xc3\xb6d\xc3\xa4 kiinte\xc3\xa4\xc3\xa4 ravintoa. Pennut tekev\xc3\xa4t ensimm\xc3\xa4isi\xc3\xa4 retki\xc3\xa4\xc3\xa4n pes\xc3\xa4n ulkopuolelle 6\xe2\x80\x939 viikon ik\xc3\xa4isin\xc3\xa4. T\xc3\xa4ll\xc3\xb6in emo siirt\xc3\xa4\xc3\xa4 pes\xc3\xa4n toisinaan maahan, koska pentujen alkaessa liikkua pes\xc3\xa4ns\xc3\xa4 ulkopuolella on aina vaara, ett\xc3\xa4 ne tippuvat puusta. Pennut seuraavat emoaan, mik\xc3\xa4 pit\xc3\xa4\xc3\xa4 poikueen koossa. Syksyll\xc3\xa4, noin 4 kuukauden ik\xc3\xa4isin\xc3\xa4 pennut ovat kokonaan vieroittuneet emostaan ja voivat perustaa oman reviirins\xc3\xa4. Naarat tulevat sukukypsiksi yhden ja urokset kahden vuoden kuluttua.\n_START_SECTION_\nLuontainen levinneisyys\n_START_PARAGRAPH_\nPesukarhua esiintyy alkuper\xc3\xa4isen\xc3\xa4 lajina Amerikan mantereella Etel\xc3\xa4-Kanadasta aina V\xc3\xa4li-Amerikkaan saakka. Sit\xc3\xa4 tavataan luontaisesti Kanadassa, Yhdysvalloissa, Meksikossa, Belizess\xc3\xa4, Costa Ricassa, El Salvadorissa, Guatemalassa, Hondurasissa, Nicaraguassa ja Panamassa. Bahamalla el\xc3\xa4vist\xc3\xa4 pesukarhuista ei tiedet\xc3\xa4, ovatko ne alueen alkuper\xc3\xa4ist\xc3\xa4 lajistoa vai ihmisen tuomia.\n_START_SECTION_\nPesukarhu vieraslajina\n_START_PARAGRAPH_\nPesukarhua on siirretty my\xc3\xb6s luontaisen elinalueensa ulkopuolelle Eurooppaan ja Aasiaan. Pesukarhuja on tarkoituksellisesti istutettu luontoon Saksassa, Ven\xc3\xa4j\xc3\xa4ll\xc3\xa4 ja Valko-Ven\xc3\xa4j\xc3\xa4ll\xc3\xa4 1930-luvulta l\xc3\xa4htien, mink\xc3\xa4 lis\xc3\xa4ksi niit\xc3\xa4 on vahingossa karannut eri maiden turkistarhoista. Pesukarhu on nykyisin melko yleinen vieraslaji erityisesti Saksassa ja levi\xc3\xa4\xc3\xa4 nopeasti._NEWLINE_Huhtikuun 12. p\xc3\xa4iv\xc3\xa4n\xc3\xa4 vuonna 1934 Hesseniss\xc3\xa4 Ederseell\xc3\xa4 lintutarhuri Rolf Haag k\xc3\xa4ski p\xc3\xa4\xc3\xa4st\xc3\xa4\xc3\xa4 Saksan luontoon kaksi paria pesukarhuja "rikastuttaakseen kotimaista el\xc3\xa4imist\xc3\xb6\xc3\xa4". T\xc3\xa4ll\xc3\xa4 hetkell\xc3\xa4 Saksassa on arviolta 300 000-500 000 pesukarhua. Syy lajin menestykseen on luontaisten vihollisten puute ja pesukarhun kaikkiruokaisuus. Kasselin kaupungissa on arviolta 100 pesukarhua 100 hehtaarilla, mik\xc3\xa4 vastaa pesukarhujen keskim\xc3\xa4\xc3\xa4r\xc3\xa4ist\xc3\xa4 esiintymistiheytt\xc3\xa4 Pohjois-Amerikan suurissa kaupungeissa (125 pesukarhua / km2) Pohjois-Amerikassa on havaittu suurimmat tiheydet 333 pesukarhua neil\xc3\xb6kilometrill\xc3\xa4._NEWLINE_Nykyisin pesukarhuja tavataan Saksan lis\xc3\xa4ksi monilla muillakin alueilla Keski- ja It\xc3\xa4-Euroopassa, ainakin It\xc3\xa4vallassa, Belgiassa, T\xc5\xa1ekiss\xc3\xa4, Ranskassa, Luxemburgissa, Alankomaissa, Sveitsiss\xc3\xa4, Valko-Ven\xc3\xa4j\xc3\xa4ll\xc3\xa4 ja entisen Jugoslavian alueella. Pohjoisimmat pysyv\xc3\xa4t, lis\xc3\xa4\xc3\xa4ntyv\xc3\xa4t populaatiot el\xc3\xa4v\xc3\xa4t Puolassa, Valko-Ven\xc3\xa4j\xc3\xa4ll\xc3\xa4 ja Liettuassa. Yksitt\xc3\xa4isi\xc3\xa4 pesukarhuhavaintoja on tehty my\xc3\xb6s Unkarissa, Slovakiassa, Tanskassa, Ruotsissa ja Norjassa. Kaikki Norjassa tavatut yksil\xc3\xb6t ovat kuitenkin osoittautuneet karanneiksi lemmikkiel\xc3\xa4imiksi, ja my\xc3\xb6s Ruotsista l\xc3\xb6ydettyjen yksil\xc3\xb6iden oletetaan karanneen lemmikinomistajilta tai el\xc3\xa4inpuistoista. Pesukarhuhavaintojen m\xc3\xa4\xc3\xa4r\xc3\xa4 Tanskassa on kasvanut 2000-luvulla, ja arvellaan, ett\xc3\xa4 laji saattaa ennen pitk\xc3\xa4\xc3\xa4 levitt\xc3\xa4yty\xc3\xa4 pysyv\xc3\xa4sti my\xc3\xb6s Ruotsin puolelle._NEWLINE_Pesukarhua yritettiin 1900-luvun alussa istuttaa Suomeen, Inkoon H\xc3\xa4tt\xc3\xb6n saarelle. Kokeilu ei kuitenkaan onnistunut. Pesukarhuja kasvatettiin ainakin 1980- ja 1990-luvuilla suomalaisissa turkistarhoissa, ja t\xc3\xa4ll\xc3\xb6in pel\xc3\xa4ttiin, ett\xc3\xa4 laji saattaa villiinty\xc3\xa4 luontoon minkin tavoin. T\xc3\xa4t\xc3\xa4 pidettiin ep\xc3\xa4toivottavana, koska kiipeilev\xc3\xa4t petonis\xc3\xa4kk\xc3\xa4\xc3\xa4t voivat olla alkuper\xc3\xa4iselle luonnolle erityisen haitallisia vieraslajeja, mink\xc3\xa4 lis\xc3\xa4ksi pesukarhu on Amerikassa ollut merkitt\xc3\xa4v\xc3\xa4 vesikauhun levitt\xc3\xa4j\xc3\xa4. Laji levitt\xc3\xa4\xc3\xa4 my\xc3\xb6s myyr\xc3\xa4ekinokokkia. Pesukarhu onkin varmuuden vuoksi m\xc3\xa4\xc3\xa4ritelty Suomen mets\xc3\xa4styslaissa riistael\xc3\xa4imeksi, ja sen mets\xc3\xa4stysaikaa on koko vuosi. Naaras, jolla on poikasia, on kuitenkin rauhoitettu 1.5.\xe2\x80\x9331.7._NEWLINE_Euroopan lis\xc3\xa4ksi vierasper\xc3\xa4isi\xc3\xa4 pesukarhuja el\xc3\xa4\xc3\xa4 my\xc3\xb6s L\xc3\xa4nsi- ja Keski-Aasiassa Ven\xc3\xa4j\xc3\xa4ll\xc3\xa4, Azerbaid\xc5\xbeanissa ja Uzbekistanissa.\n_START_SECTION_\nTurkki ja liha\n_START_PARAGRAPH_\nPesukarhun turkki on jo vuosisatojen ajan ollut arvokasta kauppatavaraa. Siksi pesukarhua on kasvatettu my\xc3\xb6s turkistarhael\xc3\xa4imen\xc3\xa4. Pesukarhun lihaakin sy\xc3\xb6d\xc3\xa4\xc3\xa4n.\n_START_SECTION_\nPesukarhut ja ihminen\n_START_PARAGRAPH_\nPesukarhua on laillista pit\xc3\xa4\xc3\xa4 lemmikkiel\xc3\xa4imen\xc3\xa4 joissain Yhdysvaltain osavaltioissa. Pesukarhut ovat vaikeita kesytt\xc3\xa4\xc3\xa4 ja ne ovat eritt\xc3\xa4in aktiivisia ja uteliaita, joten ne voivat aiheuttaa jatkuvaa tuhoa kotona. Vaikka pesukarhut ovat y\xc3\xb6el\xc3\xa4ji\xc3\xa4, ne voidaan totuttaa olemaan valveilla p\xc3\xa4ivisin ja nukkumaan \xc3\xb6isin. Lemmikkin\xc3\xa4 ne voivat tulla ylipainoisiksi liikunnan puutteen ja huonon ruokavalion vuoksi. Kesytetyt pesukarhut, jotka p\xc3\xa4\xc3\xa4stet\xc3\xa4\xc3\xa4n vapaaksi, eiv\xc3\xa4t yleens\xc3\xa4 sopeudu el\xc3\xa4m\xc3\xa4\xc3\xa4n luonnossa._NEWLINE_Koska pesukarhut el\xc3\xa4v\xc3\xa4t usein aivan ihmisten v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4 ja ovat eritt\xc3\xa4in uteliaita, ne voivat aiheuttaa aineellista vahinkoa tuhoamalla puutarhoja, kaatamalla roska-astioita tai pesiytym\xc3\xa4ll\xc3\xa4 rakennuksiin. Erityisen suurta tuhoa pesukarhut voivat aiheuttaa maatiloilla, joissa ne voivat sy\xc3\xb6d\xc3\xa4 osan sadosta. Ne levitt\xc3\xa4v\xc3\xa4t my\xc3\xb6s tauteja, kuten vesikauhua ja myyr\xc3\xa4ekinokokkia. Kaupungeissa, joissa asuu paljon pesukarhuja, ihmiset ovat oppineet lukitsemaan roska-astiat ja v\xc3\xa4ltt\xc3\xa4m\xc3\xa4\xc3\xa4n j\xc3\xa4tt\xc3\xa4m\xc3\xa4st\xc3\xa4 mit\xc3\xa4\xc3\xa4n ruokaa pesukarhujen saataville.'